钦定古今图书集成/明伦汇编/氏族典/第267卷 > 王嗣宗
## 钦定古今图书集成/明伦汇编/氏族典/第267卷 > 王嗣宗

按《宋史王嗣宗传》：“嗣宗字希阮，汾州人。曾祖同节，宝
鼎令。祖待价，汾州防御推官。父梦证，成州军事判官。
嗣宗少力学，开宝八年登进士甲科，补秦州司寇参
军。太宗征河东，陈边事，召赴行在，就改大理寺丞，通
判睦州，徙河州。太宗遣武德卒潜察远方事，嗣宗械
送京师，因奏曰：‘陛下不委任天下贤俊，猥信此辈以
为耳目，臣窃不取’。”太宗怒其横，遣使械嗣宗下吏。会
赦，复官。咸平三年，以漕运称职，就拜太常少卿。逾年，
以右谏议大夫充三司户部使，改盐铁使，出知并州，
兼并代部署，召拜御史中丞。嗣宗刚果率易，无所畏
惮，每进见，极谈时事，或及人间细务，颇轻险好进。拜
耀州观察使、知永兴军府，真宗作诗赐之。寇准为相，
命以左屯卫上将军、检校太尉致仕。五年卒，谥景庄。